Nicolai Wammen (S), 2025-09-09:
Tak for det, og også tak for en rigtig god debat.
Jeg vil også gerne starte med at ønske fru Aaja Chemnitz tillykke med ordenen.
Det er en meget, meget velfortjent anerkendelse for en meget, meget stor indsats for Grønland og for rigsfællesskabet.
Så stort tillykke herfra.
Så vil jeg ellers glæde mig til at tale om regeringens finanslovsforslag.
Det handler om en bedre hverdag og et stærkere Danmark.
Hele tanken med den her finanslov er, at i et land, hvor økonomien er så stærk, som den er i Danmark, hvor vi har den højeste beskæftigelse nogen sinde – der har aldrig i danmarkshistorien været så mange mennesker, der går på arbejde hver dag – hvor arbejdsløsheden er lav, og hvor der er styr på statsfinanserne, har vi muligheden for at investere i det, der er vigtigst for danskerne.
Det er bl.a. i vores forsvar og sikkerhed – vi lever desværre i en urolig og farlig verden, og præsident Putins forfærdelige angrebskrig i Ukraine er en daglig understregning af, hvad vi står over for.
En meget, meget stor del af det, vi kommer til at bruge penge på i de kommende år, bliver at passe godt på Danmark og passe godt på Europa.
Der vil jeg gerne anerkende de rigtig mange partier her i Folketinget, der har bakket op om den kurs; det skal jeg vende tilbage til.
Det er også en mulighed for at investere i vores politi og i vores sikkerhed i bredeste forstand.
Det er også en vigtig del af den finanslov, som regeringen har lagt frem.
Så er det jo også sådan, at man i en finanslov tager de aftaler, vi har lavet med kommunerne og regionerne, og gør dem til en del af det, vi er fælles om, når vi vedtager en finanslov.
Når det er vigtigt, er det, fordi vi for andet år i træk har lavet nogle rigtig gode kommune- og regionsaftaler, der gør, at man kan investere i vores velfærd, i vores sundhedsvæsen, i vores børn og i rammerne for vores ældre – det, som gør Danmark til det fantastisk dejlige velfærdssamfund, som jeg tror at vi alle sammen holder rigtig meget af.
Vi har med den her finanslov valgt at sætte et særligt fokus på børn ved at sige, at vi vil have flere voksne ude i vores daginstitutioner for at skabe bedre kvalitet for vores børn, og samtidig vil vi gøre det billigere at få sine børn passet.
Det er ikke alene sådan, at vi taler om at forbedre kvaliteten, eller sådan, at vi taler om, at prisen skal ned.
Vi gør begge dele.
Samtidig er det også en del af den aftale, vi lavede med kommunerne, at der vil blive sat et milliardbeløb af til at skabe nogle bedre fysiske rammer, både for vores mindste i dagtilbuddene, men også i vores skoler.
Det er noget, der betyder noget for vores børn og for vores unge.
Det gør en forskel.
Den her finanslov handler også om, at vi lever i en tid, hvor det er blevet enormt dyrt, når man går ned og handler ind.
Når kurven er fyldt, og selv når den ikke er så fyldt, er det virkelig noget, der kan mærkes, når man når op til der, hvor der skal betales.
Vi banker elafgiften helt i bund – som i helt i bund.
Vi fjerner nogle af de punktafgifter, som også er med til at gøre det dyrere at være dansker.
Og vi går ind i forhold til daginstitutionspladser.
Det er bare for at tage nogle af de vigtige initiativer.